CELEX: 52020DP0162
Language: et
Date: 2020-06-18 00:00:00
Title: Euroopa Parlamendi 18. juuni 2020. aasta otsus tehisintellekti digiajastul käsitleva erikomisjoni moodustamise ning selle vastutusalade, liikmete arvu ja ametiaja kindlaksmääramise kohta (2020/2684(RSO))

8.9.2021   
            
            
               ET
            
            
               Euroopa Liidu Teataja
            
            
               C 362/189
            
         
      P9_TA(2020)0162
      Tehisintellekti digiajastul käsitleva erikomisjoni moodustamine ning selle vastutusalad, liikmete arv ja ametiaeg
      Euroopa Parlamendi 18. juuni 2020. aasta otsus tehisintellekti digiajastul käsitleva erikomisjoni moodustamise ning selle vastutusalade, liikmete arvu ja ametiaja kindlaksmääramise kohta (2020/2684(RSO))
      (2021/C 362/42)
      
         Euroopa Parlament,
      
                  —
               
               
                  võttes arvesse esimeeste konverentsi ettepanekut,
               
            
                  —
               
               
                  võttes arvesse kodukorra artiklit 207,
               
            
                  A.
               
               
                  arvestades, et Euroopa Liidul on digitaalarengu tegevuskava ja tehisintellekti valdkonnas vastavalt Euroopa Liidu toimimise lepingu artiklitele 4, 13, 16, 26, 173, 179, 180, 181, 182, 186 ja 187 selge pädevus;
               
            
                  B.
               
               
                  arvestades, et loodava erikomisjoni töö tulemusel peaks valmima terviklik käsitlus, milles esitatakse ühine pikaajaline seisukoht, milles rõhutatakse digiajastu tehisintellektiga seotud ELi põhiväärtusi ja eesmärke;
               
            
                  C.
               
               
                  arvestades, et tuleb tagada, et digiüleminek oleks inimkeskne ja kooskõlas Euroopa Liidu põhiõiguste hartaga;
               
            
                  D.
               
               
                  arvestades, et tehisintellekti kasutamisega kaasnevad põhiõigustega seotud tähtsad lahendamist vajavad küsimused, näiteks isikuandmete kaitse ja õigus eraelu puutumatusele, aga ka märkimisväärne tehnoloogiline areng ja uuenduslike lahenduste kasutuselevõtt;
               
            
                  E.
               
               
                  arvestades, et digiüleminek mõjutab kõiki majanduse ja ühiskonna aspekte;
               
            
                  F.
               
               
                  arvestades, et digiüleminek muudab meie tööstust ja turge ning seetõttu tuleks kehtivaid õigusakte kohandada;
               
            
                  G.
               
               
                  arvestades, et Euroopa Liit peab olema üksmeelne, et vältida riigisiseste õigusaktide erinevusest tulenevat ühtse turu killustumist;
               
            
               
                  1.
               
               
                  otsustab moodustada tehisintellekti digiajastul käsitleva erikomisjoni, millel on järgmised täpselt piiritletud vastutusalad:
                  
                              a)
                           
                           
                              analüüsida, millist mõju hakkab tehisintellekt digiajastul avaldama ELi majandusele, eelkõige oskustele, tööhõivele, finantstehnoloogiale, haridusele, tervishoiule, transpordile, turismile, põllumajandusele, keskkonnale, kaitsevaldkonnale, tööstusele, energeetikale ja e-valitsusele;
                           
                        
                              b)
                           
                           
                              uurida põhjalikumalt, millised probleemid tehisintellekti kasutuselevõtuga kaasnevad ning kuidas tehisintellekt suurendab ettevõtete väärtust ja majanduskasvu;
                           
                        
                              c)
                           
                           
                              analüüsida, kuidas tegutsevad kolmandad riigid ja kuidas nad saaksid ELi meetmeid täiendada;
                           
                        
                              d)
                           
                           
                              esitada parlamendi vastutavatele alalistele komisjonidele hinnang, milles on kindlaks määratud ELi ühised eesmärgid keskmise pikkusega ja pikas perspektiivis, ning nimetatud eesmärkide saavutamiseks vajalikud peamised sammud, võttes lähtepunktiks järgmised 19. veebruaril 2020 avaldatud komisjoni teatised:
                              
                                          —
                                       
                                       
                                          Euroopa digituleviku kujundamine (COM(2020)0067),
                                       
                                    
                                          —
                                       
                                       
                                          Euroopa andmestrateegia (COM(2020)0066),
                                       
                                    
                                          —
                                       
                                       
                                          valge raamat tehisintellekti kohta: Euroopa käsitus tipptasemel ja usaldusväärsest tehnoloogiast (COM(2020)0065),
                                       
                                    
                                          —
                                       
                                       
                                          aruanne selle kohta, milline on tehisintellekti, asjade interneti ja robootika mõju ohutusele ja vastutusele (COM(2020)0064),
                                       
                                    sealhulgas tegevuskava „Digiajastule vastav Euroopa“, mis on ELi strateegiline kava, milles on kindlaks määratud ELi ühised eesmärgid keskmise pikkusega ja pikas perspektiivis ning eesmärkide saavutamiseks vajalikud peamised sammud;
                           
                        
            
               
                  2.
               
               
                  rõhutab, et kõik erikomisjoni soovitused esitatakse parlamendi pädevatele alalistele komisjonidele, kes võtavad vajaduse korral järelmeetmeid;
               
            
               
                  3.
               
               
                  otsustab, et erikomisjoni vastutusalasse kuuluvate liidu õigusaktide vastuvõtmise, järelevalve ja rakendamisega seotud küsimuste eest vastutavate parlamendi alaliste komisjonide volitusi, töötajaid ja olemasolevaid ressursse see ei mõjuta ega dubleeri ning seetõttu jäävad need muutmata;
               
            
               
                  4.
               
               
                  otsustab, et alati, kui erikomisjoni töö hõlmab kuulamisi, kus esitatakse konfidentsiaalset laadi tõendeid või isikuandmeid hõlmavaid tunnistusi, või ametiasutuste ja organitega peetavaid arvamuste vahetusi või kuulamisi, mis käsitlevad konfidentsiaalset teavet, sealhulgas teaduslikke uuringuid või nende osi, millele on antud Euroopa Parlamendi ja nõukogu määruse (EÜ) nr 1107/2009 (1) artikli 63 kohaselt konfidentsiaalne staatus, on koosolekud kinnised; on ühtlasi otsustanud, et tunnistajatel ja ekspertidel on õigus esitada avaldusi või anda tunnistusi kinnisel koosolekul;
               
            
               
                  5.
               
               
                  otsustab, et avalikele koosolekutele kutsutud ja seal osalenud isikute nimekiri ning selliste koosolekute protokollid avaldatakse;
               
            
               
                  6.
               
               
                  otsustab, et erikomisjonile saabunud konfidentsiaalseid dokumente hinnatakse vastavalt kodukorra artiklis 221 sätestatud korrale; on ühtlasi otsustanud, et sellist teavet kasutatakse üksnes erikomisjoni lõpparuande koostamiseks;
               
            
               
                  7.
               
               
                  otsustab, et erikomisjoni kuulub 33 liiget;
               
            
               
                  8.
               
               
                  otsustab, et erikomisjoni ametiaeg on 12 kuud ja see algab erikomisjoni avakoosoleku kuupäevast;
               
            
               
                  9.
               
               
                  otsustab, et erikomisjon võib esitada parlamendile vahearuande ja ta peab esitama lõpparuande, mis sisaldab faktilisi järeldusi ja soovitusi võetavate meetmete ja tehtavate algatuste kohta, ilma et see piiraks alaliste komisjonide pädevust vastavalt kodukorra VI lisale.
               
            
         (1)  Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).